CELEX: 32021R0666
Language: hu
Date: 2021-04-22 00:00:00
Title: A Bizottság (EU) 2021/666 végrehajtási rendelete (2021. április 22.) a 923/2012/EU rendeletnek a U-space légtérben végzett, pilótával történő repülésre vonatkozó követelmények tekintetében történő módosításáról (EGT-vonatkozású szöveg)

2021.4.23.   
               
               
                  HU
               
               
                  Az Európai Unió Hivatalos Lapja
               
               
                  L 139/187
               
            
         A BIZOTTSÁG (EU) 2021/666 VÉGREHAJTÁSI RENDELETE
         (2021. április 22.)
         a 923/2012/EU rendeletnek a U-space légtérben végzett, pilótával történő repülésre vonatkozó követelmények tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 31. és 44. cikkére,
         mivel:
         
                     (1)
                  
                  
                     A 923/2012/EU bizottsági végrehajtási rendelet (2) megállapítja az általános légi forgalom tekintetében alkalmazandó közös repülési szabályokat és a léginavigációs szolgálatokra és eljárásokra vonatkozó működési rendelkezéseket.
                  
               
                     (2)
                  
                  
                     Annak érdekében, hogy a légiforgalmi irányító szolgálat támogatása nélkül működtetett, pilótával rendelkező légi járművek a U-space légtérben biztonságosan üzemelhessenek a pilóta nélküli légi járművek mellett, fontos, hogy a pilótával rendelkező légi járművek helyzetét közöljék a U-space szolgáltatókkal. Ezt úgy kell elérni, hogy a pilótával rendelkező légi járműveket elektronikusan láthatóvá teszik, és a jelenlétüket légtérellenőrző technológiák segítségével hatékonyan jelzik.
                  
               
                     (3)
                  
                  
                     A 923/2012/EU végrehajtási rendeletbe bele kell építeni ilyen, a U-space légtérben végzett, pilótával történő repülésekre vonatkozó követelményeket.
                  
               
                     (4)
                  
                  
                     Ezen új követelmények célja, hogy a helyzetismeret növelésével javítsák a biztonságot a U-space légtérben.
                  
               
                     (5)
                  
                  
                     E rendelet megfelelő végrehajtásának biztosítása érdekében a tagállamoknak és az érintett érdekelt feleknek elegendő időt kell biztosítani ahhoz, hogy eljárásaikat az új szabályozási kerethez igazítsák.
                  
               
                     (6)
                  
                  
                     Az Európai Unió Repülésbiztonsági Ügynöksége az (EU) 2018/1139 rendelet 76. cikke (1) bekezdésének megfelelően a 01/2020. sz. véleményében (3) intézkedéseket javasolt.
                  
               
                     (7)
                  
                  
                     A 923/2012/EU végrehajtási rendeletet ezért ennek megfelelően módosítani kell.
                  
               
                     (8)
                  
                  
                     Az e rendeletben előírt intézkedések összhangban vannak az (EU) 2018/1139 rendelet 127. cikkével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            A 923/2012/EU rendelet a következőképpen módosul:
            
                        1.
                     
                     
                        a 2. cikk a következő 146. és 147. ponttal egészül ki:
                        
                                    „146.
                                 
                                 
                                    »U-space légtér«: az UAS-műveletek tagállamok által kijelölt földrajzi övezetei, ahol az UAS-műveleteket kizárólag U-space szolgáltatások támogatása mellett lehet végrehajtani;
                                 
                              
                                    147.
                                 
                                 
                                    »U-space szolgáltatás«: digitális szolgáltatásokon és funkciók automatizálásán alapuló szolgáltatás, amelyet arra terveztek, hogy nagyszámú UAS számára biztonságos, védett és hatékony hozzáférést biztosítson a U-space légtérhez.”;
                                 
                              
                  
                        2.
                     
                     
                        a melléklet 6. szakaszában a SERA.6005 pont helyébe a következő szöveg lép:
                        „SERA.6005 A távközlésre, az SSR válaszjeladóra és a U-space légtérbeli elektronikus láthatóságra vonatkozó követelmények
                        
                        
                                    a)
                                 
                                 
                                    »Rádió kötelező« körzet (RMZ)
                                    
                                                1.
                                             
                                             
                                                Az E, az F és a G osztályú légtérben folyó VFR repülések, valamint az illetékes hatóság által »rádió kötelező« körzetként (RMZ) meghatározott F és G osztályú légtérben folyó IFR repülések esetében a légi járműveknek folyamatosan figyelniük kell a beszédüzemű levegő–föld kommunikációt, illetve szükség esetén kétirányú kapcsolatot kell létesíteniük a megfelelő távközlési csatornán keresztül, kivéve, ha megfelelnek az adott légtérre a léginavigációs szolgáltató által előírt alternatív rendelkezéseknek.
                                             
                                          
                                                2.
                                             
                                             
                                                A »rádió kötelező« körzetbe való belépés előtt a pilótának a megfelelő távközlési csatornán keresztül egy bejelentkező hívást kell lebonyolítania, ebben megadva a hívott állomás azonosítóját, a saját hívójelet, a légi jármű típusát, helyzetét, repülési szintjét, a repülés célját, valamint az illetékes hatóság által előírt más adatokat.
                                             
                                          
                              
                                    b)
                                 
                                 
                                    »Válaszjeladó kötelező« körzet (TMZ)
                                    Az illetékes hatóság által »válaszjeladó kötelező« körzetként (TMZ) meghatározott légtérben folyó minden repülés esetében a légi járművön A és C üzemmódban vagy S üzemmódban működtethető SSR válaszjeladó megléte és működésben tartása kötelező, kivéve, ha a légi jármű megfelel az adott légtérre a léginavigációs szolgáltató által előírt alternatív rendelkezéseknek.
                                 
                              
                                    c)
                                 
                                 
                                    U-space légtér
                                    Az illetékes hatóság által U-space légtérként kijelölt légtérben műveletet végző és a léginavigációs szolgáltatók által nyújtott légiforgalmi irányító szolgálat támogatása nélkül működtetett, pilótával rendelkező légi járműveknek folyamatosan elektronikusan láthatóvá kell tenniük magukat a U-space szolgáltatók számára.
                                 
                              
                                    d)
                                 
                                 
                                    A »rádió kötelező« körzetet, a »válaszjeladó kötelező« körzetet vagy a U-space légteret megfelelő módon meg kell hirdetni a légiforgalmi tájékoztató kiadványokban (Aeronautical Information Publication, AIP).”
                                 
                              
                  
         
            2. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ezt a rendeletet 2023. január 26-tól kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. április 22-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 212., 2018.8.22., 1. o.
         
         
            (2)  A Bizottság 923/2012/EU végrehajtási rendelete (2012. szeptember 26.) a közös repülési szabályok és a léginavigációs szolgáltatásokra és eljárásokra vonatkozó működési rendelkezések meghatározásáról, valamint az 1035/2011/EU végrehajtási rendelet és az 1265/2007/EK, az 1794/2006/EK, a 730/2006/EK, az 1033/2006/EK és a 255/2010/EU rendelet módosításáról, HL L 281., 2012.10.13., 1. o.
         
         
            (3)  https://www.easa.europa.eu/document-library/opinions